Forslag til Rådets forordning (EF) om visse bevarelses- og kontrolforanstaltninger gældende for fiskeriaktiviteter i Antarktis (96/C 8/06) KOM(95) 475 endelig udg. - 95/0252(CNS)

(Forelagt af Kommissionen den 18. oktober 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I henhold til artikel 4 i Rådets forordning nr. 3760/92 af 20. december 1992 om en fællesskabsordning for fiskeri og akvakultur (1) kan Rådet fastsætte visse betingelser for EF-fiskerfartøjers adgang til farvande og ressourcer;

Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (2) gælder for enhver form for fiskeri og dertil knyttet virksomhed på medlemsstaternes område og inden for de farvande, der hører under deres højhedsområde eller jurisdiktion, og for al virksomhed, der udøves af EF-fiskerfartøjer, som fisker i tredjelandsfarvande eller på åbent hav, uden at dette dog indskrænker anvendelsen af de særlige bestemmelser, der måtte være fastsat i fiskeriaftaler indgået mellem Fællesskabet og tredjelande eller i internationale konventioner, som Fællesskabet er part i;

konventionen om bevarelse af de marine levende ressourcer i Antarktis, i det følgende benævnt »konventionen« blev godkendt ved Rådets afgørelse 81/691/EØF (3); konventionen trådte i kraft for Fællesskabet den 21. maj 1982;

Kommissionen for Bevarelse af de Marine Levende Ressourcer i Antarktis, i det følgende benævnt »CCAMLR«, der er nedsat ved konventionen, har på baggrund af en henstilling fra sit videnskabelige udvalg vedtaget visse bevarelsesforanstaltninger, især for fiskebestande, der forekommer i farvandene ud for Sydgeorgien;

ved Rådets forordning (EØF) nr. 2245/85 af 2. august 1985 om fastlæggelse af tekniske foranstaltninger til bevarelse af fiskeressourcerne i Antarktis (4) blev disse bevarelsesforanstaltninger iværksat; forordningen er blevet ændret hvert år, og det har gjort forskrifterne mindre klare;

forordning (EØF) nr. 2245/85 bør derfor udskiftes med en ny forordning, der afspejler CCAMLR's nugældende bevarelsesforanstaltninger;

CCAMLR's medlemmer har erklæret, at de har til hensigt midlertidigt at anvende de seneste bevarelsesforanstaltninger, der blev vedtaget den 8. november 1994, uden at afvente, at de bliver bindende, da nogle af bevarelsesforanstaltningerne vedrører fangstsæsonen, der begyndte den 1. juli 1994 eller derefter;

som kontraherende part i CCAMLR påhviller det Det Europæiske Fællesskab at sikre, at de af CCAMLR vedtagne foranstaltninger anvendes for EF-fiskernes vedkommende med virkning fra de pågældende datoer;

der bør indføres en mekanisme, som giver Rådet mulighed for at iværksætte yderligere bevarelsesforanstaltninger, der vedtages af CCAMLR, efter forslag herom fra Kommissionen og efter en forenklet procedure -

UDSTEDT FØLGENDE FORORDNING:

Artikel 1

Anvendelsesområde

1. Denne forordning gælder for EF-fiskere, som fanger og om bord har fisk fra marine levende ressourcer fra området syd for 60° sydlig bredde og fra området mellem nævnte breddegrad og den antarktiske konvergens, som er en del af det antarktiske marine økosystem, bortset fra ressourcer i farvande, som er undergivet eventuel kyststatsjurisdiktion i henhold til folkeretten.

2. Denne forordning berører ikke konventionens bestemmelser og anvendes i overensstemmelse med konventionens målsætning og principper og med bestemmelserne i slutakten fra den konference, på hvilken den blev vedtaget.

3. Den antarktiske konvergens, der er nævnt i stk. 1, defineres som en linje, der forbinder følgende punkter (udtrykt ved længde- og breddegrader): 50° S, 0°-50° S, 30° Ø-45° S, 30° Ø-45° S, 80° Ø-55° S, 80° Ø-55° S, 150° Ø-60° S, 150° Ø-60° S, 50° V-50° S, 50° V-50° S, 0°.

Artikel 2

Ret til at udøve fiskeri

1. Kun fiskerfartøjer, der er opført på den liste, som omhandles i stk. 2, har ret til at udøve fiskeri eller drive videnskabelig forskning i det i artikel 1 definerede område.

2. Medlemsstaterne tilsender Kommissionen en liste over alle fiskerfartøjer, der fører deres flag og er registreret på deres område, og som ønsker at udøve fiskeri eller drive videnskabelig forskning i det i artikel 1 definerede område, 20 dage efter denne forordnings ikrafttrædelse og derefter mindst 30 dage forud for påbegyndelsen af disse aktiviteter.

3. Denne liste til Kommissionen skal indeholde det interne nummer i fartøjsfortegnelsen i henhold til artikel 1 i Kommissionens forordning (EF) nr. 109/94 af 19. januar 1994 om Fællesskabets fortegnelse over fiskerfartøjer (5).

Artikel 3

1. Kun et enkelt EF-fiskerfartøj, der har en særlig fiskeritilladelse, som er udstedt i henhold til artikel 7 i Rådets forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser (6), kan deltage i krabbefiskeriet i FAO-underområde 48.3 Antarktis.

2. Medlemsstaterne underretter seks måneder forinden Kommissionen om, hvorvidt deres fiskere har til hensigt at udøve et sådant fiskeri.

Artikel 4

Fangstforbud

1. Direkte fiskeri efter Notothenia rossii i FAO-underområde 48.1 i Peninsula-underområdet, i FAO-underområde 48.2 Antarktis omkring de sydlige Orkneyøer og i FAO-underområde 48.3 Antarktis omkring Sydgeorgien er forbudt.

2. Direkte fiskeri efter finnefisk i FAO-underområde 48.1 og 48.2 er forbudt, medmindre der er tale om fiskeri med henblik på videnskabelig forskning.

3. Direkte fiskeri efter Notothenia gibberifrons, Chaenocephalus acerarus, Pseudochaenichthys georgianus, Notothenia squamifrons og Patagonotothen guntheri i FAO-underområde 48.3 Antarktis er forbudt indtil den 1. november 1996.

4. Direkte fiskeri efter Champsochephalus gunnari i FAO-underområde 48.3 Antarktis er forbudt indtil den 3. november 1995.

Artikel 5

Fangstbegrænsninger

1. Den samlede tilladte fangstmængde (TAC) for Euphausia superba i en fangstsæson fastsættes til:

a) 1,5 mio. tons i FAO's statistike område 48

b) 390 000 tons i FAO-afsnit 58.4.2 Antarktis.

En fangstsæson defineres som perioden, der begynder den 1. juli og slutter den 30. juni det følgende år.

2. Den samlede tilladte fangstmængde (TAC) for Dissostichus eleginoides fastsættes til:

a) 2 800 tons i FAO-underområde 48.3 Antarktis i perioden 1. marts til 31. august 1995

b) 28 tons i FAO-underområde 48.4 Antarktis i perioden 15. december 1994 til 30. november 1995

c) 297 tons i FAO-afsnit 58.5.2 Antarktis i en fangstsæson.

Fangstsæsonen defineres som perioden fra den 5. november 1994 til den 30. juni 1995.

3. Den samlede tilladte fangstmængde (TAC) for Champsocephalus gunnari i en fangstsæson fastsættes til 311 tons i FAO-afsnit 58.5.2 Antarktis.

Fangstsæsonen defineres som perioden fra den 5. november 1994 til den 30. juni 1995.

4. Den samlede tilladte fangstmængde (TAC) for krabber (Decapoda af ordenen Reptantia) fastsættes til 1 600 tons i FAO-underområde 48.3 Antarktis i fangstsæsonen 1994/95.

5. Den samlede tilladte fangstmængde for Electrona carlsbergi fastsættes til:

a) 200 000 tons i FAO-underområde 48.3 Antarktis fra den 5. november 1994 til den 3. november 1995.

b) 43 000 tons i regionen Shag Rocks defineret som området, der er afgrænset af en linje, som forbinder følgende punkter: 52°30'S, 40° V, 52°30'S, 44° V, 54°30'S, 40° V og 54°30'S, 44° V, i fangstsæsonen 1994/95.

Det direkte fiskeri efter Electrona carlsbergi i FAO-underområde 48.3 Antarktis og i regionen Shag Rocks lukkes, hvis bifangsterne af en af de i stk. 6 nævnte arter overstiger de fastsatte grænser.

Hvis bifangsten i et dræt af en af de i stk. 6 nævnte arter under direkte fiskeri efter Electrona carlsbergi overstiger 5 %, skal fiskerfartøjet sejle til en anden fangstplads i underområdet.

6. Ved fiskeri i FAO-underområde 48.3 Antarktis er bifangster af Notothenia gibberifrons begrænset til 1 470 tons, bifangster af Chaenocephalus aceratus til 2 200 tons og bifangster af Pseudochaenichthys georgianus, Notothenia rossii og Notothenia squamifrons til hver 300 tons.

7. Den samlede tilladte fangstmængde (TAC) for Notothenia squamifrons i toårsperioden fra 5. november 1994 til 1. november 1996 i FAO-afsnit 58.4.4 Antarktis (Ob- og Lenabankerne) fastsættes til 715 tons på Lenabanken og 435 tons på Obbanken.

8. Fangster af en af ovennævnte arter taget af et EF-fartøj med henblik på videnskabelig forskning betragtes som en del af de gældende fangstbegrænsninger for hver art, der er taget, jf. ovennævnte stykker.

Artikel 6

1. Fiskeri efter Dissostichus eleginoides i FAO-afsnit 58.5.2 Antarktis er forbudt, medmindre der er tale om trawlfiskeri.

2. Til krabbefiskeri som omhandlet i artikel 5, stk. 4, må der kun anvendes krabbetejner (fælder). Dette fiskeri er begrænset til kønsmodne hankrabber; alle hunkrabber og undermålshankrabber skal genudsættes. Når det gælder Paralomis spinosissima og P. formosa, må hankrabber med en rygskjoldsbredde på mindst henholdsvis 102 mm og 90 mm beholdes om bord.

Artikel 7

Kontrolforanstaltninger

For EF-fartøjer gælder tre forskellige fangst- og indsatsrapporteringssystemer:

1. I forbindelse med det månedlige fangst- og indsatsrapporteringssystem er rapporteringsperioden lig med en kalendermåned.

2. I forbindelse med tidages fangst- og indsatsrapporteringssystemet inddeles kalendermåneden i tre rapporteringsperioder betegnet ved bogstaverne A, B og C, der løber fra dag 1 til dag 10, dag 11 til dag 20 og dag 21 til den sidste dag i måneden.

3. I forbindelse med rapporteringen af fangster under femdages fangst- og indsatsrapporteringssystemet inddeles hver kalendermåned i seks rapporteringsperioder betegnet ved bogstaverne A, B, C, D, E og F, der løber fra dag 1 til dag 5, dag 6 til dag 10, dag 11 til dag 15, dag 16 til dag 20, dag 21 til dag 25 og dag 26 til den sidste dag i måneden.

Artikel 8

1. Femdages fangst- og indsatsrapporteringssystemet gælder for:

- fiskeri efter Dissostichus eleginoides i FAO-underområde 48.3 og 48.4 Antarktis

- fiskeri efter Champsocephalus gunnari og Dissostichus eleginoides i FAO-afsnit 58.5.2 Antarktis.

2. Tidages fangst- og indsatsrapporteringssystemet gælder for krabbefiskeri (Decapoda af ordenen reptania) i FAO-underområde 48.3 Antarktis. Data for fangster, der er taget i perioden 31. juli til 31. august, rapporteres til Kommissionen senest den 15. september hvert år.

3. Det månedlige fangstrapporteringssystem gælder for fiskeri efter Electrona carlsbergi i FAO-underområde 48.3 Antarktis og i regionen Shag Rocks.

4. Fangst- og indsatsrapporteringssystemerne gælder for alle arter, der fiskes med henblik på videnskabelig forskning, når fangsten i en given periode overstiger 5 tons.

Artikel 9

1. Førere af EF-fiskerfartøjer skal indsende en fangst- og indsatsrapport til myndighederne i flagmedlemsstaten senest dagen efter den pågældende rapporteringsperiodes udgang.

2. Senest tre dage efter hver rapporteringsperiodes udgang tilsender medlemsstaterne Kommissionen fangst- og indsatsrapporten fra hvert enkelt fiskerfartøj, der fører deres flag og er registreret på deres område. Den pågældende rapporteringsperiode skal være angivet i fangst- og indsatsrapporten.

3. Senest fem dage efter hver rapporteringsperiodes udgang giver Kommissionen CCAMLR meddelelse om de fangst- og indsatsrapporter, den har modtaget i henhold til stk. 2.

Artikel 10

Fangst- og indsatsrapporteringssystemet omfatter følgende oplysninger:

- navn

- det pågældende fartøjs havnekendingsmærke

- de samlede fangster af de pågældende arter

- det samlede antal fiskedage og -timer

for den foregående rapporteringsperiode.

Artikel 11

Hver enkelt medlemsstat giver Kommissionen meddelelse om de samlede fangster, som fiskerfartøjer, der fører dens flag og er registreret på dens område, har taget i perioden fra 1. juli 1994 til udgangen af den første måned efter den måned, i hvilken forordningen træder i kraft, fordelt på de enkelte fartøjer. Denne meddelelse afgives senest ti dage efter denne periodes afslutning.

Artikel 12

Rapporteringssystem for biologiske data

1. EF-fartøjer, der fisker efter Dissostichus eleginoides og Electrona carlsbergi tilsender myndighederne i den medlemsstat, hvis flag de fører, og på hvis område de er registreret, en rapport om indsats og biologiske data senest den 15. i hver måned.

2. Efter at have modtaget denne meddelelse tilsender medlemsstaterne Kommissionen oplysningerne ved hver måneds udgang. Kommissionen fremsender disse data til CCAMLR senest ved den følgende måneds udgang.

3. Rapporteringssystemet for indsats og biologiske data omfatter følgende oplysninger:

- de data for hvert enkelt træk, der er nødvendige for at udfylde CCAMLR's detaljerede fangst- og indsatsdatablad for langlinefiskeri. Disse data skal omfatte antallet af havfugle eller havpattedyr af hver art, der er fanget og genudsat eller aflivet

- en repræsentativ prøve af fordelingen af længden af de arter, der er fanget.

Artikel 13

Suspension af fiskeriet

Efter meddelelse fra CCAMLR til Kommissionen om, at TAC for en bestand eller en gruppe af bestande som omhandlet i artikel 5 er opbrugt, eller efter at fangstsæsonen som omhandlet i artikel 5 er udløbet, er det forbudt EF-fiskerfartøjer at fiske efter den pågældende bestand eller gruppe af bestande og at have fisk om bord eller omlade eller lande fisk, som er taget efter den pågældende dato.

Artikel 14

Maskestørrelser

1. Det er forbudt at anvende eller trække trawl, snurrevod eller lignende redskaber, som på noget sted har en mindre maskestørrelse end den, der er fastsat i bilag II, ved direkte fiskeri efter arterne eller artsgrupperne Notothenia rossii, Dissostichus eleginoides, Notothenia gibberifrons, Notothenia kempi, Notothenia squamifrons og Champsochephalus gunnari.

2. For de i stk. 1 omhandlede redskaber bestemmes den i bilag II fastsatte mindstemaskestørrelse efter følgende regler:

A. Beskrivelse af maskemåleren

a) En maskemåler, der anvendes til bestemmelse af maskestørrelser, skal være 2 mm tyk, flad, af holdbart materiale og formfast. Den skal være udformet som en række parallelle sider, der er forbundet med skrå sider med en tilspidsning på 1:8 i hver side, eller blot som skrå sider med nævnte tilspidsning. Den skal være forsynet med et hul i spidsen.

b) På maskemålerens forside skal bredden i mm være afmærket på de parallelle sider, hvis denne udformning benyttes, og på de skrå sider i sidstnævnte tilfælde skal bredden være afmærket for hver mm interval og breddens størrelse angivet med regelmæssige mellemrum.

B. Maskemålerens anvendelse

a) Fiskeredskabet holdes strakt, så maskerne strækkes diagonalt i længderetningen.

b) Spidsen af den i nr. 1 beskrevne maskemåler indføres i masken vinkelret på netværket.

c) Maskemåleren indføres i masken enten med hånden eller ved brug af et lod eller et dynamometer, indtil maskemåleren stoppes ved maskens modstand ud for de skrå sider.

C. Udvælgelse af masker til måling

a) De masker, der skal måles, skal udgøre en række på 20 fortløbende masker, som udvælges i redskabets længdeakse.

b) Der måles ikke masker mindre end 50 cm fra sammensyninger, tovværk eller bindestrikke. Denne afstand måles vinkelret på sammensyningerne, tovværket eller bindestrikken, idet redskabet holdes strakt i måleretningen. Der må ikke måles masker, der er bødet eller iturevet, eller til hvilke der er fastgjort redskabsanordninger.

c) Som undtagelse fra litra a) behøver de masker, der skal måles, ikke at være fortløbende, hvis litra b) finder anvendelse.

d) Redskaber må kun måles, når de er våde, og de må ikke være frosne.

D. Måling af de enkelte masker

En maskes størrelse svarer til den bredde, der er afmærket på det sted, hvor maskemåleren stoppes, når den anvendes i henhold til punkt B.

E. Bestemmelse af redskabets maskestørrelse

Redskabets maskestørrelse udtrykkes i mm som gennemsnittet af størrelsen af det samlede antal masker, der er udvalgt og målt i henhold til punkt C og D. Gennemsnittet rundes op til nærmeste mm.

Det samlede antal masker, der skal måles, er anført i punkt F.

F. Fremgangsmåde ved kontrol

a) Kontrolmyndigheden måler en række på 20 masker, der er udvalgt i henhold til punkt C, ved at indføre maskemåleren med hånden uden brug af lod eller dynamometer.

Redskabets maskestørrelse bestemmes derefter i henhold til punkt E.

Viser udregningen af maskestørrelsen, at denne tilsyneladende ikke er i overensstemmelse med gældende regler, måles yderligere to rækker på 20 masker, der udvælges i henhold til punkt C.

Der foretages derefter en ny udregning af maskestørrelsen i henhold til punkt F på grundlag af de nu målte 60 masker. Denne størrelse er redskabets maskestørrelse, jf. dog litra b).

b) Bestrider fartøjets fører den i henhold til litra a) bestemte maskestørrelse, tages denne måling ikke med i betragtning ved bestemmelse af maskestørrelsen, og redskabet skal måles igen.

Et lod eller et dynamometer fastgjort til maskemåleren anvendes ved den nye måling.

Valget mellem lod og dynamometer foretages af kontrolmyndigheden.

Loddet fastgøres (med en krog) i hullet i maskemålerens spids. Dynamometret kan fastgøres enten i hullet i maskemålerens spids eller i maskemålerens bredeste del.

Loddets eller dynamometrets nøjagtighed skal være godkendt af den pågældende nationale myndighed.

For redskaber med en maskestørrelse på 35 mm eller derunder som bestemt i henhold til litra a) anvendes en kraft på 19,61 newton (svarende til en masse på 2 kg), og for andre redskaber en kraft på 49,03 newton (svarende til en masse på 5 kg).

Med henblik på bestemmelse af maskestørrelsen i henhold til punkt E måles der ved hjælp af lod eller dynamometer kun en række på 20 masker.

3. Foranstaltningerne til nedsættelse af havfugles utilsigtede dødelighed ved langlinefiskeri er beskrevet i bilag III.

Artikel 15

Meddelelse om nyt fiskeri

1. I denne artikel forstås ved nyt fiskeri fiskeri efter en art efter en bestemt fangstmetode i et statistisk underområde, for hvilket:

a) oplysninger om spredning, forekomst, demografi, potentielt udbytte og bestandsidentitet baseret på omfattende forskning/undersøgelser eller forsøgsfiskeri ikke er blevet forelagt CCAMLR, eller

b) oplysninger om fangster og fiskeriindsats aldrig er blevet forelagt CCAMLR, eller

c) oplysninger om fangster og fiskeriindsats i de to seneste fangstsæsoner ikke er blevet forelagt CCAMLR.

2. Nyt fiskeri i CCAMLR-området er forbudt, så længe det ikke er blevet tilladt i overensstemmelse med stk. 6.

3. En ejer af et fiskerfartøj, som påtænker at indlede nyt fiskeri i CCAMLR-området, giver de kompetente myndigheder i den medlemsstat, hvis flag fartøjet fører, eller på hvis område det er registreret, meddelelse herom og forelægger disse myndigheder så mange af de i stk. 4 omhandlede oplysninger, som det er ham muligt at fremskaffe.

4. En medlemsstat, som har fået meddelelse om indledning af nyt fiskeri i CCAMLR-området fra et fartøj, der fører dens flag eller er registreret på dens område, underretter straks og senest seks måneder inden det næste ordinære møde i CCAMLR Kommissionen herom.

Meddelelsen skal være ledsaget af så mange af de efterfølgende oplysninger, som medlemsstaten kan fremskaffe:

a) arten af det påtænkte fiskeri, herunder målarter, fangstmetoder, påtænkt område og eventuelle minimumsfangster, der vil være påkrævet for at udvikle et levedygtigt fiskeri

b) biologiske oplysninger baseret på omfattende forsknings-/undersøgelsestogter, såsom spredning, forekomst, demografiske data og oplysninger om bestandsidentitet

c) nærmere oplysninger om afhængige og tilknyttede arter og sandsynligheden for, at de bliver berørt af det påtænkte fiskeri

d) oplysninger om andet fiskeri i området eller tilsvarende fiskeri andetsteds, der kan være til hjælp ved vurderingen af det potentielle udbytte.

5. Kommissionen fremsender oplysningerne i henhold til stk. 4 og eventuelle andre relevante oplysninger, som den råder over, til CCAMLR til overvejelse.

6. Så snart CCAMLR har truffet afgørelse, tillades det nye fiskeri:

- af Kommissionen, hvis CCAMLR ikke har vedtaget bevarelsesforanstaltninger med hensyn til det nye fiskeri

- af Rådet, der træffer afgørelse med kvalificeret flertal på forslag af Kommissionen, i alle andre tilfælde.

Artikel 16

Forsøgsfiskeri

Forsøgsfiskeri defineres som fiskeri, der tidligere har været klassificeret som nyt fiskeri som defineret i artikel 15. Forsøgsfiskeri klassificeres som sådant, indtil der foreligger tilstrækkelige oplysninger:

a) til at vurdere målarternes spredning, forekomst og demografi og derved opnå et skøn over det potentielle udbytte af fiskeriet

b) til at nyvurdere fiskeriets potentielle indvirkning på afhængige og tilknyttede arter og

c) til at gøre det muligt for CCAMLR's videnskabelige udvalg at udforme og afgive en udtalelse om rimelige fangstmængder og om indsatsens omfang og fangstredskaber, hvis det er relevant.

De oplysninger, der skal afgives om forsøgsfiskeri, er omhandlet i bilag IV.

Artikel 17

Bevarelsesforanstaltninger i forbindelse med videnskabelig forskning

1. Førere af EF-fartøjer, der påtænker at drive forskning, skal, når den anslåede fangst forventes at blive på mindre end 50 tons, tilsende myndighederne i den medlemsstat hvis flag de fører, og på hvis område de er registreret, følgende oplysninger:

- fartøjets navn og havnekendingsmærke

- afsnit og underområde, hvor forskningen skal gennemføres

- anslåede datoer for indsejling i og udsejling af CCAMLR-området

- formålet med forskningen

- fangstredskaber, der forventes anvendt.

Medlemsstaten fremsender disse oplysninger til Kommissionen, som på sin side underretter CCAMLR.

2. Bevarelsesforanstaltninger vedrørende forskrifter for maskestørrelser, forbud mod redskabstyper, lukkede områder, fangstsæsoner og størrelsesbegrænsninger og krav gældende for rapporteringssystemer bortset fra dem, der er omhandlet i artikel 5, stk. 8, og artikel 8, stk. 4, gælder ikke for de i stk. 1 omhandlede EF-fartøjer.

3. Førere af EF-fartøjer, der har til hensigt at drive forskning, skal, hvis den anslåede samlede fangst forventes at overstige 50 tons, forelægge forskningsplanerne for medlemsstatens myndigheder ved hjælp af den formular, der er udarbejdet af CCAMLR. Medlemsstaten fremsender planerne til Kommissionen, som forelægger dem for CCAMLR til gennemgang. Før CCAMLR har afsluttet gennemgangen, og før Kommissionen har underrettet de pågældende medlemsstater om CCAMLR's afgørelse, må det planlagte fiskeri i forskningsøjemed ikke finde sted.

4. Medlemsstaterne forelægger Kommissionen et resumé af resultaterne af al forskning, der er undergivet disse bestemmelser, senest 120 dage efter, at fiskeriet er afsluttet. Der forelægges en udførlig rapport om forskningsresultaterne senest ti måneder derefter. Kommissionen tilsender CCAMLR resuméet senest 60 dage efter datoen for modtagelsen og den endelige rapport senest to måneder efter datoen for modtagelsen.

Artikel 18

Reglerne for forsøgsordningen for krabbefiskeri i FAO-underområde 48.3 Antarktis i fangstsæsonen 1993/94 til 1995/96 og de tilladte fangstområder er fastsat i bilag I.

Artikel 19

EF-fiskerfartøjer skal have en videnskabelig observatør om bord, når disse fartøjer driver fiskeri efter Notothenia squamifrons i FAO's statistiske underområde 58.4.4 i fangstsæsonen 1995/96.

Artikel 20

Bestemmelser om mindsket brug af plastspændbånd

Det er forbudt fiskerfartøjer at benytte plastspændbånd til forsegling af kasser med avn fra fangstsæsonen 1995/96. Der er forbud mod brug af plastspændbånd til andre formål på fiskerfartøjer, som ikke har installeret affaldsbrændere, fra fangstsæsonen 1996/97.

Artikel 21

Ændringer af denne forordning, der er nødvendige for at gennemføre de af CCAMLR vedtagne henstillinger, foretages af Rådet, som træffer afgørelse med kvalificeret flertal på forslag af Kommissionen.

Artikel 22

Forordning (EØF) nr. 2245/85 ophæves.

Artikel 23

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 389 af 31. 12. 1992, s. 1.

(2) EFT nr. L 261 af 20. 10. 1993, s. 1.

(3) EFT nr. L 252 af 5. 9. 1981, s. 26.

(4) EFT nr. L 210 af 7. 8. 1985, s. 2.

(5) EFT nr. L 19 af 22. 1. 1994, s. 5.

(6) EFT nr. L 171 af 6. 7. 1994, s. 7.

BILAG I

Forsøgsordning for krabbefiskeri i FAO-underområde 48.3 Antarktis i fangstsæsonen 1993/94 til 1995/96

Nedenstående foranstaltninger gælder for alt krabbefiskeri i underområde 48.3 i fangstsæsonen 1993/94, 1994/95 og 1995/96. Alle fartøjer, der deltager i krabbefiskeriet i underområde 48.3, skal drive fiskeri i overensstemmelse med følgende forsøgsordning:

1. Forsøgsordningen består af tre faser. Fartøjer, der deltager i fiskeriet, skal fuldføre alle tre faser. Fase 1 gennemføres i løbet af den første fangstsæson, hvor et fartøj deltager i forsøgsordningen. Fase 2 og 3 gennemføres i den næste fangstsæson.

2. Fartøjerne skal gennemføre fase 1 i forsøgsordningen i begyndelsen af den første fangstsæson, hvor de deltager i forsøgsordningen. I forbindelse med fase 1 gælder følgende betingelser:

i) Fase 1 defineres som et fartøjs første 200 000 tejnetimer i begyndelsen af dets første fangstsæson.

ii) Fartøjer, der gennemfører fase 1, skal bruge de første 200 000 tejnetimer inden for et samlet område, der fremstår som tolv blokke på hver 0,5 breddegrad × 1 længdegrad. I forbindelse med denne bevarelsesforanstaltning betegnes disse blokke ved bogstaverne A til L. Blokkene er vist i figur 1, og det nordøstlige hjørne i hver blok er anført i tabel 1 i bilag 75/A. For hver tejnerække beregnes tejnetimerne ved, at det samlede antal tejner i rækken multipliceres med sættetiden (i timer) for den pågældende række.

iii) Fartøjerne må ikke fiske uden for området bestående af de tolv blokke på hver 0,5 breddegrad × 1 længdegrad, før de har afsluttet fase 1.

iv) I fase 1 må fartøjerne højst bruge 30 000 tejnetimer i en enkelt blok på 0,5 breddegrad × 1 længdegrad.

v) Hvis et fartøj går i havn, før det har brugt 200 000 tejnetimer i fase 1, skal de resterende tejnetimer bruges, før fartøjet kan betragte fase 1 som afsluttet.

vi) Efter 200 000 tejnetimers forsøgsfiskeri kan fartøjerne betragte fase 1 som afsluttet og påbegynde fiskeri på normal måde.

3. Normalt fiskeri udøves i henhold til forskrifterne i bevarelsesforanstaltning 74/XII.

4. Ved gennemførelse af normalt fiskeri efter forsøgsordningens fase 1 finder tidages fangst- og indsatsrapporteringsystemet som omhandlet i artikel 7.2 anvendelse.

5. Fartøjerne skal gennemføre fase 2 i forsøgsordningen i begyndelsen af den anden fangstsæson, hvor de deltager i forsøgsordningen. I forbindelse med fase 2 gælder følgende betingelser:

i) Fartøjer, der gennemfører fase 2, skal fiske i tre små kvadrater på omkring 26 kvadratsømil (størrelsen af disse kvadrater er 6 breddegrader × 7,5 længdegrader). Disse kvadrater er underinddelinger af de blokke, der er afgrænset i fase 1 i forsøgsordningen, og betegnes A 1 til L 40. Kvadraterne er vist i figur 2, og det nordøstlige hjørne i hvert kvadrat er anført i tabel 2 i bilag 75/A.

ii) Fartøjerne skal fiske kontinuerligt (undtagen i nødsituationer eller under dårlige vejrforhold) inden for et enkelt kvadrat, indtil gennemsnitsfangsten pr. tejne er blevet reduceret til 25 % eller derunder af den oprindelige mængde, og derpå fortsætte med at fiske i endnu 7 500 tejnetimer. Der må højst bruges i alt 50 000 tejnetimer i hvert kvadrat. I forbindelse med fase 2 defineres den indledende fangstrate for et givet kvadrat som gennemsnitsfangsten pr. tejne beregnet ud fra de første fem sæt i kvadratet. Sættetiden for disse første sæt skal være mindst 24 timer.

iii) Fartøjerne skal afslutte fiskeriet i et kvadrat, før de begynder at fiske i et andet kvadrat.

iv) Fartøjerne skal søge at fordele indsatsen over hele kvadratet og må ikke sætte tejnerne på samme sted ved hvert sæt.

v) Fartøjernes førere afgør, hvilke tre kvadrater der skal fiskes i, men de udvalgte kvadrater må ikke grænse op til hinanden.

vi) Efter at have afsluttet fiskeriet i det tredje kvadrat betragter fiskerfartøjerne fase 2 som afsluttet og begynder at fiske på normal måde.

6. Ved gennemførelsen af normalt fiskeri efter fase 2 i forsøgsordningen finder tidages fangst- og indsatsrapporteringssystemet anvendelse.

7. Fartøjerne gennemfører fase 3 i forsøgsordningen i slutningen af den anden fangstsæson, hvor de deltager i forsøgsordningen. I forbindelse med fase 3 gælder følgende betingelser:

i) Et fartøj begynder at gennemføre fase 3 i forsøgsordningen ca. en uge inden afslutningen af dets anden fangstsæson. Et fartøjs fangstsæson afsluttes, hvis fartøjet frivilligt forlader fiskeriet, eller hvis fiskeriet lukkes, fordi TAC er opbrugt.

ii) Hvis en fører af et fartøj frivilligt afslutter fiskeriet, skal fartøjet påbegynde gennemførelsen af fase 3 ca. en uge før afslutningen af fiskeriet.

iii) CCAMLR giver (efter retningslinjerne i tidages fangst- og indsatsrapporteringssystemet) alle kontraherende parter, der driver fiskeri i anden forsøgsfangstsæson, meddelelse om, at fase 3 skal påbegyndes, når der resterer ca. en uge, før TAC er opbrugt, og fiskeriet lukkes.

iv) For at gennemføre fase 3 skal alle fartøjer vende tilbage til de tre kvadrater, som de befiskede i fase 2 i forsøgsordningen, og bruge mellem 10 000 og 15 000 tejnetimer i hvert kvadrat.

8. For at gøre det lettere at analysere data, der indsamles i fase 2 og 3, skal fartøjerne rapportere nummeret (A 1 til L 40) på det kvadrat, hvor fiskeriet har fundet sted, datoen, fiskeriindsatsen (antal af og afstand mellem tejner og sættetid) og fangst (antal og vægt) for hvert sæt.

9. Data, der indsamles under forsøgsordningen, tilsendes CCAMLR senest den 31. august i det indeværende fangstår.

10. Fartøjer, der afslutter alle tre faser i forsøgsordningen, behøver ikke at drive forsøgsfiskeri i kommende fangstsæsoner. Disse fartøjer skal dog rette sig efter de retningslinjer, der er fastlagt i bevarelsesforanstaltning 74/XII.

11. Fiskerfartøjerne skal deltage i forsøget uafhængigt (dvs. fartøjerne må ikke samarbejde om at gennemføre faser i forsøget).

12. Krabber, der fanges under forsøgsordningen, betragtes som en del af den gældende TAC for den indeværende fangstsæson (f.eks. skal forsøgsfangster i 1993/94 betragtes som en del af den TAC på 1 600 tons, der er fastsat i bevarelsesforanstaltning 74/XII).

13. Forsøgsordningen indføres for en periode på tre fangstår (1993/94, 1994/95 og 1995/96), og Kommissionen kan tage de enkelte punkter i ordningen op til revision i løbet af denne periode. Fiskerfartøjer, der påbegynder forsøgsfiskeri i fangståret 1995/96, skal gennemføre ordningen i løbet af fangståret 1996/97.

BILAG II

Mindstemaskestørrelser som omhandlet i artikel 14

>TABELPOSITION>

BILAG III

Foranstaltninger til mindskelse af havfugles utilsigtede dødelighed under langlinefiskeri:

a) Fiskeriet skal foregå på en sådan måde, at krogen med agn synker snarest muligt, efter at den er sat ud. Der må kun benyttes optøet agn.

b) Langliner må kun sættes om natten mellem tusmørke om aftenen og tusmørke om morgenen (nautisk). Ved langlinefiskeri om natten må fartøjet kun anvende lys i det omfang, det er absolut nødvendigt for sikkerheden.

c) Skrald og affald må ikke udtømmes, medens langlinerne sættes eller trækkes; hvis det er absolut nødvendigt at udtømme affald, bør udtømningen finde sted længst muligt væk fra og/eller på den side af fartøjet, der vender bort fra den del af fartøjet, hvor langliner sættes eller trækkes.

d) Der bør gøres alt, hvad der er muligt, for at sikre, at fugle, der fanges levende under langlinefiskeri, overlever og slippes fri, og at kroge så vidt muligt fjernes, uden at fuglens liv derved bringes i fare.

e) En line, der skal afskrække fulge fra at sætte sig på agnen under udsætningen af langliner, skal være på slæb. Linen og anbringelsen af den er beskrevet i tillægget til denne foranstaltning. Konstruktionen, hvad angår antallet og placeringen af svirvler, kan variere, så længe den faktiske havoverflade, der dækkes af linen, ikke er mindre end den, der dækkes efter den nuværende udformning. Den anordning, der slæbes i vandet for at udspænde linen, kan også være af varierende udformning. Tillægget er vedlagt.

f) Det er forbudt at benytte styrekabler på fiskerfartøjer i CCAMLR-området fra fangstsæsonen 1994/95.

Tillæg til BILAG III

1. Linen ophænges i agterstavnen fra et punkt ca. 4,5 m over vandet og på en sådan måde, at linen befinder sig direkte over det punkt, hvor agnen rammer vandet.

2. Linen skal have en diameter på ca. 3 mm og være mindst 150 m lang og i enden være forsynet med en anordning til udspænding af linen, således at linen befinder sig direkte bag skibet, også i sidevind.

3. Med et mellemrum på 5 m begyndende der, hvor linen er fastgjort til skibet, fastgøres fem serpentiner, der hver består af to snore med en diameter på ca. 3 mm. Serpentinens længde bør variere mellem ca. 3,5 m nærmest skibet til ca. 1,25 m for den femte serpentine. Når linen sættes ud, bør serpentinerne røre havoverfladen og af og til synke ned under havoverfladen med skibets bevægelser. Der anbringes svirvler i linen ved slæbepunktet før og efter det punkt, hvor hver enkelt serpentine er fastgjort, og lige før det lod, der eventuelt er anbragt i linens ende. Hver serpentine bør også være forsynet med en svirvel der, hvor den er fastgjort til linen.

>REFERENCE TIL EN FILM>

BILAG IV

Oplysninger, der skal indgives om forsøgsfiskeri:

1. For at sikre, at CCAMLR's videnskabelige udvalg har tilstrækkelige oplysninger til at foretage en evaluering i den periode, hvor et fiskeri klassificeres som forsøgsfiskeri, fastsættes følgende:

i) det videnskabelige udvalg skal udforme og (i givet fald årligt) ajourføre en dataindsamlingsplan, hvori det angives, hvilke data der er behov for, og beskrives, hvad der skal gøres for at opnå de relevante data fra forsøgsfiskeriet

ii) hvert medlem, der aktivt deltager i fiskeriet, skal hvert år inden den (dato) forelægge CCAMLR de data, der er anført i dataindsamlingsplanen, som det videnskabelige udvalg har udformet

iii) hvert medlem, der deltager aktivt i fiskeriet eller påtænker at give et fartøj tilladelse til at tage del i fiskeriet, skal hvert år inden en bestemt dato udarbejde og tilsende CCAMLR en forsknings- og fiskeriplan til gennemgang i det videnskabelige udvalg og Kommissionen

iv) et medlem skal, inden det giver sine fartøjer tilladelse til at tage del i et forsøgsfiskeri, der allerede er i gang, mindst tre måneder inden Kommissionens næste ordinære møde give denne meddelelse herom, og medlemmet må ikke tage del i forsøgsfiskeriet, før dette møde er afsluttet

v) hvis de data, der er angivet i dataindsamlingsplanen, ikke er blevet indsendt til CCAMLR for den seneste fangstsæson, hvor fiskeri har fundet sted, må det medlem, der har undladt at rapportere sine data, først fortsætte forsøgsfiskeriet, når CCAMLR har modtaget de relevante data, og det videnskabelige udvalg har fået mulighed for at gennemgå dataene

vi) fiskerikapaciteten og indsatsen begrænses af en præventiv maksimal fangstmængde, som ikke ligger væsentlig over den, der er nødvendig for at opnå de i dataindsamlingsplanen omhandlede oplysninger og foretage de i artikel 16 omhandlede evalueringer

vii) navn, type, størrelse, registreringsnummer og radiokaldesignal for hvert fartøj, der deltager i forsøgsfiskeriet, skal registreres i CCAMLR's sekretariat mindst tre måneder før en fangstsæsons påbegyndelse og

viii) alle fartøjer, der deltager i forsøgsfiskeriet, skal have en videnskabelig observatør om bord for at sikre, at dataene indsamles i overensstemmelse med den fastlagte dataindsamlingsplan, og for at bistå med indsamlingen af biologiske data og andre relevante data.

2. Den dataindsamlingsplan, der skal udarbejdes og ajourføres af det videnskabelige udvalg, skal omfatte:

i) en beskrivelse af fiskeriindsatsen og de dertil knyttede biologiske, økologiske og miljømæssige data, der er nødvendige for, at de i artikel 16 omhandlede evalueringer kan foretages, og den dato, som er den seneste dato for den årlige rapportering af de fastlagte data til CCAMLR

ii) en plan for styring af fiskeriindsatsen i forsøgsfasen, således at der kan indhentes relevante data til evaluering af fiskerimulighederne og den økologiske sammenhæng mellem befiskede, afhængige og tilknyttede populationer og sandsynligheden for ugunstige virkninger og

iii) en evaluering af, hvor lang tid det vil tage at bestemme, hvordan befiskede, afhængige og tilknyttede populationer reagerer på fiskeriet.

3. Den forsknings- og fiskeriplan, der skal udarbejdes af de medlemmer, som deltager eller har til hensigt at deltage i forsøgsfiskeriet, skal indeholde så mange af de følgende oplysninger, som medlemmet kan fremskaffe:

i) en beskrivelse af, hvordan medlemmet har tilrettelagt sine aktiviteter, så de er i overensstemmelse med den dataindsamlingsplan, som det videnskabelige udvalg har opstillet

ii) forsøgsfiskeriets art, herunder målarter, fangstmetoder, foreslået område og maksimale fangstmængder, der foreslås for den kommende fangstsæson

iii) biologiske oplysninger baseret på omfattende forsknings-/undersøgelsestogter, såsom oplysninger om spredning, forekomst, demografi og bestandenes identitet

iv) oplysninger om afhængige og tilknyttede arter og sandsynligheden for, at de vil blive berørt af det foreslåede fiskeri, og

v) oplysninger baseret på andet fiskeri i området eller tilsvarende fiskeri andre steder, der kan være til hjælp ved vurderingen af det potentielle udbytte.